DA Den Europæiske Unions Tidende C 49/1

RÅDETS UDTALELSE

af 12. februar 2008

om Luxembourgs opdaterede stabilitetsprogram, 2007-2010

(2008/C 49/01)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 3,

under henvisning til henstilling fra Kommissionen,

efter høring af Det Økonomiske og Finansielle Udvalg —

AFGIVET FØLGENDE UDTALELSE:

(1) Den 12. februar 2008 gennemgik Rådet Luxembourgs opdaterede stabilitetsprogram, der dækker perioden 2007-2010.

(2) Efter afslutningen af opbremsningen i 2001-2003 oplever Luxembourg en ny periode med stærk vækst. Det reale BNP voksede i gennemsnit med 5,25 %, og den indenlandske beskæftigelse med over 3 % om året i 2004-2007. På denne baggrund har Luxembourg været i stand til igen at opnå overskud i de offentlige finanser. Væksten bør fortsat være stærk i den omhandlede periode, selv om den forventes at falde en smule i de kommende år. Til trods for den gode situation, som økonomien og især de offentlige finanser befinder sig i for øjeblikket, vil problemet med befolkningens aldring imidlertid være særlig alvorligt i Luxembourg, og den langsigtede holdbarhed er derfor en alvorlig udfordring.

(3) Programmet indeholder to forskellige scenarier for de makroøkonomiske og budgetmæssige fremskrivninger: et »centralt« scenario og en »variant«. Det »centrale« scenario præsenteres i programmet som referencescenariet, som dets budgetmæssige fremskrivninger er baseret på. Vurderet på baggrund af de aktuelle oplysninger (2) forekommer det at være baseret på plausible vækstantagelser. Det forventes, at den reale BNP-vækst vil falde fra 6 % i 2007 til 4,5 % i gennemsnit i perioden 2008-2010. I betragtning af stigningen i forbrugerpriserne i slutningen af 2007 og den seneste stigning i energipriserne forekommer programmets inflationsfremskrivninger for 2008 at være i den lave ende. Stigningen i arbejdsomkostningerne i Luxembourg har i stort omfang oversteget gennemsnittet i EU siden begyndelsen af dette årtusinde, og programmet forventer, at stigningen fortsat vil være ret stærk i den omhandlede periode, hvilket lidt efter lidt kan svække landets konkurrenceevne.

(4) For 2007 anslås det offentlige overskud til 1,2 % af BNP i Kommissionens prognose fra efteråret 2007 og til 1,0 % af BNP i 2007-opdateringen af stabilitetsprogrammet i forhold til et underskud på 0,9 % af BNP, som var målet i den forrige opdatering. Hovedårsagen til denne store afvigelse fra målet er en omfattende revision af dataene for de offentlige finanser i de seneste år, som har resulteret i en stor opadgående forskydning i de offentlige saldi siden 2005. Denne forskydning betyder, at Luxembourg i de seneste år konstant har ligget på sin mellemfristede målsætning for budgetstillingen, nemlig et anslået strukturelt underskud (dvs. et konjunkturkorrigeret underskud uden engangsforanstaltninger og andre midlertidige foranstaltninger) på 0,75 % af BNP. Dette resultat er langt bedre end det, der var planlagt i 2006-opdateringen, hvorefter den mellemfristede budgetmålsætning skulle nås fra 2007. Selv om forbedringen i den offentlige saldo i 2007 var halvdelen af det, der var planlagt i 2006-opdateringen, og det overraskende gode resultat næsten udelukkende skyldes den omfattende revision af dataene for de offentlige finanser, har budgetgennemførelsen i 2007 således nået de mål, der blev godkendt med Rådets udtalelse af 27. februar 2007 om 2006-opdateringen (3). Rådet noterer sig, at den også er i overensstemmelse med eurogruppens budgetpolitiske retningslinjer fra april 2007.

(5) I betragtning af disse reviderede data forventer det nuværende program ikke længere en budgetkonsolidering som i det forrige program. Det vigtigste mål for programmets mellemfristede budgetstrategi er nu at fastholde et nominelt overskud på ca. 1 % af BNP i gennemsnit og fortsat at overholde den mellemfristede målsætning med en betydelig margen igennem programperioden. Det nominelle overskud forventes at falde fra 1,0 % af BNP i 2007 til 0,8 % i 2008 som følge af nedsættelser af den personlige indkomstskat, før det derefter vil stige gradvist. Det primære overskud følger en lignende kurs. Stigningen i overskuddet fra 2007 til 2010 skal efter planen opnås ved et fald i udgiftskvoten på 0,9 procentpoint af BNP, hvilket mere end opvejer et fald i indtægtskvoten på 0,7 procentpoint af BNP. Disse tal svarer til fremskrivninger om en uændret politik snarere end mål, der afspejler gennemførelsen af politiske foranstaltninger, dog med undtagelse af 2008, for hvilket år de afspejler de foranstaltninger, der er indeholdt i budgettet.

(6) Risiciene i forbindelse med programmets budgetfremskrivninger synes i det store og hele at være afbalanceret. De er baseret på et plausibelt makroøkonomisk scenario og forekommer realistiske. Rent faktisk kunne resultaterne endog blive en smule bedre end fremskrevet i programmet, navnlig som følge af de forsigtige indtægtsfremskrivninger og landets traditionelt gode budgetresultater.

(7) I lyset af denne risikovurdering forekommer budgetstillingen i programmet at være tilstrækkelig til at opfylde den mellemfristede budgetmålsætning med en betydelig margen igennem den omhandlede periode, således som det er planlagt i programmet. Den finanspolitik, programmet indebærer, er i overensstemmelse med stabilitets- og vækstpagten igennem hele perioden. Rådet noterer sig, at den også er i overensstemmelse med eurogruppens budgetpolitiske retningslinjer fra april 2007.

(8) Luxembourg ser ud til at stå over for en mellemhøj risiko for så vidt angår de offentlige finansers holdbarhed. De langsigtede budgetmæssige konsekvenser af befolkningens aldring er blandt de højeste i EU og påvirkes bl.a. af en meget betydelig forventet stigning i pensionsudgifterne. Budgetstillingen i 2007 som anslået i programmet, som er bedre end udgangsstillingen i det forrige program, den lave gældskvote, de store aktiver, der er akkumuleret på socialsikringsområdet, og et strukturelt primært overskud bidrager til at opveje de forventede langsigtede budgetmæssige virkninger af en aldrende befolkning. Dette er imidlertid ikke tilstrækkeligt til at dække den betydelige stigning i de aldersrelaterede udgifter. Tilvejebringelse af store overskud på den primære saldo på mellemlang sigt og, som anerkendt af myndighederne, gennemførelse af foranstaltninger, der tager sigte på at begrænse den store stigning i de aldersrelaterede udgifter, vil medvirke til at mindske risiciene i relation til de offentlige finansers holdbarhed.

(9) Stabilitetsprogrammet ser i en vis udstrækning ud til at være i overensstemmelse med rapporten fra oktober 2007 om gennemførelsen af det nationale reformprogram. Navnlig foranstaltningerne i stabilitetsprogrammet er i overensstemmelse med det nationale reformprogram fra 2005 og dets gennemførelsesrapport fra oktober 2007, f.eks. den planlagte stigning i F & U-udgifterne og de nye investeringsprojekter inden for jernbane- og vejinfrastrukturer. Konsekvenserne af de reformer i det nationale reformprogram, der har en direkte budgetmæssig virkning, afspejles i stabilitetsprogrammets budgetfremskrivninger.

(10) Budgetstrategien i programmet er delvis i overensstemmelse med de landespecifikke overordnede økonomisk-politiske retningslinjer, som udgør en del af de integrerede retningslinjer, og med retningslinjerne for den økonomiske politik for euroområdets medlemsstater med hensyn til budgetpolitikker, som er udarbejdet i forbindelse med Lissabonstrategien. Indtil nu er der bl.a. ikke iværksat nogen reform af pensionssystemet med henblik på at forbedre de offentlige finansers holdbarhed.

(11) Hvad angår de datakrav, der er anført i adfærdskodeksen for stabilitets- og konvergensprogrammerne, er der i programmet visse huller i de obligatoriske og fakultative data (4).

Den generelle konklusion er, at de offentlige finanser igen er i overskud på baggrund af en stærk vækst i BNP og beskæftigelsen. En række nylig offentliggjorte reviderede data viser, at forværringen i de offentlige finanser har været langt mere begrænset end tidligere anslået. Luxembourg har derfor til stadighed nået sin mellemfristede målsætning, og den fastlagte kurs for den offentlige saldo i programmet er hvert år mindst 1 % af BNP bedre end i den forrige opdatering. Mens skattesænkninger vil medføre et lille fald i overskuddet i 2008, sigter programmet mod at fastholde et overskud på 1 % af BNP i gennemsnit i hele perioden. Det makroøkonomiske scenario og budgetmålene i programmet forekommer plausible, og budgetresultaterne kan endog blive en smule bedre end planlagt. Luxembourg vil imidlertid i de kommende årtier komme til at stå over for en særlig tung byrde som følge af befolkningens aldring, og der er indtil nu ikke truffet nogen korrigerende foranstaltninger. Dette forklarer, at landet til trods for sin nuværende sunde budgetstilling anses for at stå over for en mellemhøj risiko for så vidt angår de offentlige finansers holdbarhed på lang sigt.

På baggrund af ovenstående vurdering og den meget store stigning i de aldersrelaterede udgifter, der forventes i de kommende årtier, opfordres Luxembourg til at forbedre de offentlige finansers holdbarhed på lang sigt ved at gennemføre strukturelle reformforanstaltninger, navnlig på pensionsområdet.

Sammenligning af centrale makroøkonomiske og budgetmæssige fremskrivninger

2006 2007 2008 2009 2010 Realt BNP (%-ændring) SP nov. 2007 6,1 6,0 4,5 5,0 4,0 KOM nov. 2007 6,1 5,2 4,7 4,5 n.a. SP nov. 2006 5,5 4,0 5,0 4,0 n.a. HICP-inflation (%) SP nov. 2007 3,0 2,3 2,0 2,1 2,1 KOM nov. 2007 3,0 2,5 2,8 2,3 n.a. SP nov. 2006 2,9 1,4 2,0 2,0 n.a. Outputgab (5) (% af potentielt BNP) SP nov. 2007 – 0,4 0,5 0,1 0,2 – 0,8 KOM nov. 2007 (6) – 0,2 0,0 – 0,2 – 0,6 n.a. SP nov. 2006 – 0,3 – 0,8 – 0,5 – 1,6 n.a. Nettolångivning/låntagning vis-a-vis resten af verden (% af BNP) SP nov. 2007 n.a. n.a. n.a. n.a. n.a. KOM nov. 2007 n.a. n.a. n.a. n.a. n.a. SP nov. 2006 n.a. n.a. n.a. n.a. n.a. Offentlig saldo (% af BNP) SP nov. 2007 0,7 1,0 0,8 1,0 1,2 KOM nov. 2007 0,7 1,2 1,0 1,4 n.a. SP nov. 2006 – 1,5 – 0,9 – 0,4 0,1 n.a. Primær saldo (% af BNP) SP nov. 2007 0,9 1,2 1,1 1,2 1,5 KOM nov. 2007 0,9 1,3 1,2 1,5 n.a. SP nov. 2006 – 1,3 – 0,8 – 0,2 0,3 n.a. Konjunkturkorrigeret saldo (5) (% af BNP) SP nov. 2007 0,9 0,7 0,8 0,9 1,6 KOM nov. 2007 0,8 1,2 1,2 1,7 n.a. SP nov. 2006 – 1,3 – 0,5 – 0,1 0,9 n.a. Strukturel saldo (7) (% af BNP) SP nov. 2007 0,6 0,7 0,8 0,9 1,6 KOM nov. 2007 0,8 1,2 1,2 1,7 n.a. SP nov. 2006 – 1,3 – 0,5 – 0,1 0,9 n.a. Offentlig bruttogæld (% af BNP) SP nov. 2007 6,6 6,9 7,1 7,2 7,0 KOM nov. 2007 6,6 6,6 6,0 5,4 n.a. SP nov. 2006 7,5 8,2 8,5 8,5 n.a. Stabilitetsprogram (SP); økonomiske prognoser fra efteråret 2007 fra Kommissionens tjenestegrene (KOM); beregninger foretaget af Kommissionens tjenestegrene.

(1) EFT L 209 af 2.8.1997, s. 1. Forordning ændret ved forordning (EF) nr. 1055/2005 (EUT L 174 af 7.7.2005, s. 1). De dokumenter, der henvises til i denne tekst, findes på følgende websted:

http://ec.europa.eu/economy_finance/about/activities/sgp/main_en.htm

(2) Ved vurderingen tages der bl.a. hensyn til Kommissionens prognose fra efteråret og Kommissionens vurdering af rapporten fra oktober 2007 om gennemførelsen af det nationale reformprogram.

(3) EUT C 70 af 27.3.2007, s. 24.

(4) Der er bl.a. ingen data om de sektorielle saldi (med undtagelse af den offentlige sektor).

(5) Outputgab og konjunkturkorrigerede saldi i henhold til programmerne som beregnet af Kommissionens tjenestegrene på grundlag af oplysningerne i programmerne.

(6) Baseret på en skønnet potentiel vækst på henholdsvis 4,8 %, 5,0 %, 5,0 % og 4,9 % i perioden 2006-2009.

(7) Konjunkturkorrigeret saldo uden engangsforanstaltninger og andre midlertidige foranstaltninger. Der er ingen engangsforanstaltninger eller andre midlertidige foranstaltninger for perioden 2007-2010 i det seneste program og i Kommissionens efterårsprognose.

Kilde:

Stabilitetsprogram (SP); økonomiske prognoser fra efteråret 2007 fra Kommissionens tjenestegrene (KOM); beregninger foretaget af Kommissionens tjenestegrene.